Здраво друже!...
Здраво друже! Песна звучна
Нек’ младости слави крас,
Са осмехом зора бајна
Нек’ веселе нађе нас!...

Из пехара вина рујног
Нек’ се лије медна сласт,
И нек’ Бахус, бог весеља
Шири данас своју власт!...

К’о мирисна љубичица
И младост је љупки цвет,
Што јесенски, влажни ветри
Покосе му живот клет! —

За то пијмо! Нек’ царује
Разиграног срца ћуд,
Вечна љубав и весеље
Нека кити нашу груд!...

Али шта је мени сада?
Зачуђено питаш ти:
Где сам био и где пио?
Кад ми крвца тако ври!...

Ни дарнуо пехар нисам!
Да л’ то беше рајски сан?
Синоћ гледах очи њене,
Па с тога сам данас пјан!...

Извор 
1892. Босанска вила, лист за забаву, поуку и књижевност. Година седма, број 9, стр. 129.

Сима Ј. Аврамовић